UREDBA KOMISIJE (EU) 2021/1531

оd 17. rujna 2021

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za aklonifen, akrinatrin, Bacillus pumilus QST 2808, etirimol, pentiopirad, pikloram i Pseudomonas sp. soj DSMZ 13134 u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za aklonifen, akrinatrin i etirimol utvrđene su u Prilogu II. Uredbi (EZ) br. 396/2005. MRO-i za pentiopirad i pikloram utvrđeni su u dijelu A Priloga III. toj uredbi. Za Bacillus pumilus QST 2808 i Pseudomonas sp. soj DSMZ 13134 u Uredbi (EZ) br. 396/2005 nisu utvrđeni specifični MRO-i niti su te tvari uvrštene u Prilog IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) U okviru postupka odobrenja uporabe sredstva za zaštitu bilja koje sadržava aktivnu tvar aklonifen na sjemenkama komorača i kimu podnesen je zahtjev za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(3) Za akrinatrin takav je zahtjev podnesen za salatu. Za pentiopirad takav je zahtjev podnesen za trakasti celer i slatki komorač. Za pikloram takav je zahtjev podnesen za kupusnjače koje cvjetaju.

(4) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(5) Europska agencija za sigurnost hrane („Agencija”) ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ima (2). Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(6) Za sve zahtjeve Agencija je zaključila da su svi uvjeti u pogledu podataka ispunjeni i da su izmjene MRO-a koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(7) Nekoliko MRO-a za etirimol izmijenjeno je Uredbom Komisije (EU) 2020/1566 (3). Tom je uredbom MRO za etirimol u krastavcu zbog pogreške u izvješćivanju smanjen na 0,05 mg/kg. Etirimol je glavni metabolit bupirimata, koji se trenutačno upotrebljava u sredstvima za zaštitu bilja u nekoliko država članica. Stoga zbog smanjenja tog MRO-a za etirimol može doći do prekoračenja MRO-a nakon zakonite uporabe bupirimata. Da bi se to izbjeglo, država članica izvjestiteljica Agenciji je 25. kolovoza 2020. dostavila izmijenjeno izvješće o ocjeni, a Agencija je 30. rujna 2020. objavila ispravak relevantnog obrazloženog mišljenja (4), u kojem je preporučila da se MRO za etirimol u krastavcu utvrdi na 0,2 mg/kg. Radi pravne sigurnosti primjereno je da se MRO za etirimol u krastavcu utvrđen ovom Uredbom primjenjuje od istog datuma kao Uredba (EU) 2020/1566.

(8) Agencija je za Bacillus pumilus QST 2808 i Pseudomonas sp. soj DSMZ 13134 dostavila obrazložena mišljenja (5) (6) u skladu s člankom 12. stavkom 1. Uredbe (EZ) br. 396/2005. U mišljenjima je preporučila da se te dvije tvari uvrste u Prilog IV. Uredbi (EZ) br. 396/2005.

(9) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(10) Uredbu (EZ) br. 396/2005 trebalo bi stoga na odgovarajući način izmijeniti.

(11) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. MRO za etirimol u krastavcu primjenjuje se od 17. svibnja 2021.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 17. rujna 2021 Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu – http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit (Obrazloženo mišljenje o izmjeni postojećih maksimalnih razina ostataka za aklonifen u sjemenkama komorača i kimu). EFSA Journal 2020.;18(7):6219.

Reasoned opinion on the modification of the existing maximum residue level for acrinathrin in lettuce (Obrazloženo mišljenje o izmjeni postojeće maksimalne razine ostataka za akrinatrin u salati). EFSA Journal 2020.;18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries (Obrazloženo mišljenje o izmjeni postojećih maksimalnih razina ostataka za pentiopirad u slatkom komoraču i trakastom celeru). EFSA Journal 2020.;18(9):6259.

Reasoned opinion on the modification of the existing MRL for picloram in flowering brassica (Obrazloženo mišljenje o izmjeni postojećeg MRO-a za pikloram u kupusnjačama koje cvjetaju). EFSA Journal 2020.;18(10):6272.

(3) Uredba Komisije (EU) 2020/1566 оd 27. listopada 2020. o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bufiprimat, karfentrazon-etil, etirimol i piriofenon u ili na određenim proizvodima (SL L 358, 28.10.2020., str. 30.).

(4) Reasoned opinion on the Review of the existing maximum residue levels for bupirimate according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za bupirimat u skladu s člankom 12. Uredbe (EZ) br. 396/2005). EFSA Journal 2019.;17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za Bacillus pumilus QST 2808 u skladu s člankom 12. Uredbe (EZ) br. 396/2005). EFSA Journal 2020.;18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za Pseudomonas sp. soj DSMZ 13134 u skladu s člankom 12. Uredbe (EZ) br. 396/2005). EFSA Journal 2020.;18(8):6234.